การชี้แจงของรัฐมนตรียังไม่ชัดเจน พบพิรุธหลายเรื่อง โดยเฉพาะเอกสารการโอนหุ้น การหลบเลี่ยงภาษี
นายสุทิน คลังแสง ประธานวิปฝ่ายค้าน กล่าวว่า บรรยากาศการอภิปรายในไว้วางใจเมื่อวานนี้ไม่น่าสนใจเท่าที่ควร แต่ก็ชื่นชมรัฐมนตรี เริ่มมาต่อข้อซักถามของฝ่ายค้านเยอะขึ้น และมีการเตรียมตัวเพื่อมาชี้แจง โดยพยายามให้ฝ่ายค้านและประชาชน เชื่อถือในเอกสาร แต่เอกสารดังกล่าวก็ยังน่าสงสัยและมีความไม่ชอบมาพากล ซึ่งในวันสรุปการอภิปราย จะชี้ให้เห็นว่าเอกสารที่ นายศักดิ์สยาม นำมาชี้แจงมีความพิรุธอย่างไร รวมถึงประเด็นที่ยังชี้แจงไม่ครบ ว่ามีการเสียภาษีหรือไม่ ส่วนการซื้อขายโอนหุ้นกันจริง ต้องไปดูว่าเอกสารถูกต้องหรือไม่ ทั้งนี้ฝ่ายค้านเตรียมยื่นเรื่องการปกปิดหุ้น บริษัทศิลาชัย รวมถึงการหลบเลี่ยงภาษี ให้คณะกรรมการ ป.ป.ช. ตรวจสอบเช่นเดียวกับการชี้แจงของ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ ที่ยังชี้แจงไม่ชัดเจน ต้องติดตามต่อไป ส่วนการอภิปรายนายกรัฐมนตรี เมื่อคืนนี้ ที่เน้นอภิปรายเรื่องเศรษฐกิจ จะต้องรอฟังการชี้แจงจากนายกรัฐมนตรี ในวันนี้ ทั้งนี้พอใจภาพรวมการทำหน้าที่ของฝ่ายค้าน แม้รัฐมนตรีจะยังชี้แจงไม่ชัดเจนก็ตามนายสุทิน ตั้งข้อสังเกตว่า จากการชี้แจงนายกรัฐมนตรียังไม่มีภาวะความเป็นผู้ใหญ่เพียงพอ จะเห็นได้จากการชี้แจงที่มีการเหน็บแนมยั่วยุ ในขณะที่เป็นผู้ใหญ่ไม่ควรพูด โดยในวันสรุปการอภิปรายพรุ่งนี้จะมีเอกสารมาให้ดูอีกจำนวนมาก เพื่อที่จะชี้ให้เห็นว่าการชี้แจงของรัฐบาลใช้เทคนิคและลีลามากกว่าข้อเท็จจริง นายสุทิน กล่าวว่า ฝ่ายค้านมีตัวเลือกที่จะมาทำหน้าที่ นายกรัฐมนตรี หลายคน ซึ่งนายกรัฐมนตรี ควรจะรู้ตัวเองว่าไม่สามารถสู้รุ่นหลานได้ ทั้งนางสาวพิณทองทา ชินวัตร หรือนายพิธา ลิ้มเจริญรัตน์ ดังนั้น นายกรัฐมนตรี ต้องเป็นผู้ใหญ่มากกว่านี้และชี้แจงการอภิปรายให้ชัดเจนกว่านี้